આ ફિલ્મમાં હૈદરાબાદી અને લખનવી મિજાજ જે ખૂબીથી ઝિલાયાં છે, સુભાન-અલ્લાહ! માત્ર જે-તે શહેરનાં જાણીતાં સ્થળોએ શૂટિંગ કરી લેવાથી એની ઑથેન્ટિક ફ્લેવર ન આવે. એ માટે ત્યાંના કલ્ચરને પણ ઝીણવટપૂવર્‍ક આત્મસાત કરવું પડે. હબીબ ફૈઝલે હૈદરાબાદમાં રહેતાં મુસ્લિમ બાપ-બેટીની લાઇફને બખૂબી ઝીલી છે તો એટલી જ સલૂકાઈથી તેમણે લખનવી મિજાજ પણ ઝીલ્યો છે. જે નજાકતથી પરિણીતી અને અનુપમ ખેર હૈદરાબાદી ઝબાનમાં બાતાં કરે છે એ જરાય કૃત્રિમ લાગતું નથી. હૈદરાબાદ બાજુના લોકો દહેજને ઝહેઝ બોલે છે એનું પણ હબીબ ફૈઝલે ધ્યાન રાખ્યું છે. અરે, દહેજના ભાવ નક્કી કરવાના એક સીનમાં બૅકગ્રાઉન્ડમાં સેલ લખેલું બૅનર ડિસ્પ્લે થાય છે એ પણ એક દિગ્દર્શકનું જ નકશીકામ બતાવે છે.